Finalitza el concurs “Llegir és divertit” amb l’excursió al centre d’oci
2025-07-24

El dia del lliurament del premi, el passat 23 d’abril, la Sala de Plens de l’Ajuntament de Burjassot es va quedar xicoteta per tantes persones i tanta alegria. Quan la regidora de Promoció del Valencià anuncià que tots els participants estaven premiats, les xiquetes i els xiquets de 6é de Primària dels CEIP Sant Joan de Ribera i Miguel Bordonau van esclatar amb crits i aplaudiments de felicitat.

Tots, noranta alumnes en total, i les seues mestres passarien una vesprada en un centre d’oci pròxim a Burjassot berenant, jugant a les bitlles i ballant. I així ha sigut. Ahir, 5 de maig, dos autobusos arreplegaren els alumnes i les mestres i els traslladaren al centre d’oci on estigueren durant quasi tres hores divertint-se tots junts. Per a molts d’ells, era la primera vegada que jugaven a les bitlles. Per a tots, ha sigut una experiència molt diferent, que va començar amb la lectura d’un llibre, un concurs de treballs i una vesprada amb tots els companys divertint-se.

En companyia de les xiquetes, dels xiquets i de les mestres, va anar també al centre d’oci la regidora de Promoció del Valencià, Lluna Arias, que espera que esta siga la primera de moltes edicions del concurs «Llegir és divertit!» i que anima les altres escoles de Burjassot a participar en un certamen diferent i enriquidor.